b'\n_START_ARTICLE_\nMarko Jarc\n_START_SECTION_\n\xc5\xbdivljenje\n_START_PARAGRAPH_\nMarko Jarc se je rodil v Ljubljani. Ob rojstvu je imel majhno mo\xc5\xbegansko krvavitev, zaradi katere je imel te\xc5\xbeave z govorom in motoriko in se je \xc5\xa1olal v Domu za usposabljanje invalidne mladine v Kamniku (od leta 1972 do leta 1976)._NEWLINE_Od leta 1976 je nekaj let delal kot knji\xc5\xbeni\xc4\x8dar v Narodni univerzitetni knji\xc5\xbenici v Ljubljani. Ker iz zdravstvenih razlogov ni mogel \xc5\xa1tudirati na visoki \xc5\xa1oli, je kot slu\xc5\xa1atelj knji\xc5\xbeevnosti in filozofije obiskoval Filozofsko fakulteto v Ljubljani. Tam se je seznanil z dr. Matja\xc5\xbeem Kmeclom (univerzitetnim profesorjem, knji\xc5\xbeevnikom in kasnej\xc5\xa1im ministrom za kulturo), ki je postal njegov literarni mentor._NEWLINE_Danes se giblje v akademskih (Boris A. Novak), glasbenih (Lado Jak\xc5\xa1a), dramskih (Boris Cavazza), televizijskih (Primo\xc5\xbe Me\xc5\xa1ko), fotografskih (Peter Pokorn) in literarnih krogih (Matja\xc5\xbe Zupan\xc4\x8di\xc4\x8d).\n_START_SECTION_\nDelo\n_START_PARAGRAPH_\nMarko Jarc je leta 1976 napisal prvo literarno besedilo in leta 1977 objavil svojo prvo \xc4\x8drtico. Kratko prozo je objavljal  v ve\xc4\x8d \xc4\x8dasnikih in revijah: Mentor, Mladina, Dialogi, Sodobnost, Problemi, Rodna gruda, Kurir\xc4\x8dek, Kekec, Pionirski list, Ciciban, Dnevnik, Delo, Nova revija ... Objavljal je tudi na Radiu \xc5\xa0tudent, Radiu Maribor, Radiu Slovenija in na italijanskem radiu RAI (program v sloven\xc5\xa1\xc4\x8dini). Sprva je pisal samo za odrasle, kasneje pa tudi za mladino._NEWLINE_S fotografijo se je za\xc4\x8del ukvarjati leta 1994. Leta 2000 je postal \xc4\x8dlan foto kluba Anton A\xc5\xbebe in bil leta 2005 izvoljen kot predsednik \xc4\x8dastnega razsodi\xc5\xa1\xc4\x8da kluba. Leta 2006 je prejel \xc4\x8dastni naziv AFIAP mednarodne zveze za fotografsko umetnost (FIAP). Do tedaj je uporabljal analogno fotografsko tehniko. Svoje fotografije je samostojno razstavljal doma in na tujem.\n_START_SECTION_\nLiteratura za odrasle\n_START_PARAGRAPH_\nZa odrasle je napisal roman Vila in ga izdal v podlistku \xc4\x8dasnika Delo leta 1994, zalo\xc5\xbeba Mladinska knjiga pa ga je leta 1996 izdala v knji\xc5\xbeni obliki. Kasneje je napisal \xc5\xa1e tri knjige, za katere pa ni dobil zalo\xc5\xbenika.  Napisal je scenarij za televizijski igrani dokumentarni film, v katerem je nastopil kot glavna oseba. Oddaja je bila na sporedu septembra 2003. Zaradi zdravstvenih te\xc5\xbeav je opustil pisanje ob\xc5\xa1irnih besedil in se posvetil umetnosti v fotografiji.'